
תקנות מס הכנסה (תיאומים בשל אינפלציה) (שיעור פחת) (תיקון מס' 3), התש"ע 2009

היו"ר משה גפני:


אנחנו עוברים לנושא הבא: תקנות מס הכנסה (תיאומים בשל אינפלציה) (שיעור פחת) (תיקון מס' 3), התש"ע 2009. 


מי מציג?

מיכל הנר-דויטש:


תקנות מס הכנסה (תיאומים בשל אינפלציה) (שיעורי פחת) (תיקון מס' 3), התש"ע 2009. 


אנחנו מבקשים להאריך אחורה וקדימה את התקנות שקבעו פחת מואץ לציוד שמשמש בבית מלון ולציוד בבעלותה של חברה תעשייתית. התקנה הזאת היא תקנה שחשבנו שהיא נכנסת לתוך הוראת התיקון שנעשה, תיקון מס' 20 לחוק התיאומים, שנכתב שם שתקנות לפי סעיף 3 ימשיכו לחול. הבעיה שהתקנות של פחת מואץ לציוד שמשמש בבית מלון ולציוד בבעלותה של חברה תעשייתית היה מכוח משהו אחר. 


אנחנו מבקשים להאריך את זה לאור העובדה שבחוק התיאומים בוטל כבר ב-31.12.2007 - - - 

שי חרמש:


הפחת המואץ - - - 

מיכל הנר-דויטש:


זה חברה תעשייתית ובית מלון, מפעל מאושר לא קשור. זה חוק עידוד, זה לא קשור. 

אורי אריאל:


לא הבנתי, איך זה עבד עד עכשיו? מתוך מה?

מיכל הנר-דויטש:


מה קרה ב-2008?

אורי אריאל:


את אומרת שב-31.12.2007 זה נגמר. 

מיכל הנר-דויטש:


נכון. מתי מגישים את הדוחות של 2008? בימים אלה. ואז בעצם פנו אלינו ואמרו - - - 

אורי אריאל:


תסלחי לי, 2007 מגישים ב-2008. 

מיכל הנר-דויטש:


אבל אנחנו מדברים על-כך שב-2008 אין. ב-2008 נגמר התוקף. העמדה שלנו היתה – חשבנו שדיי במה שעשינו במסגרת ביטול חוק התיאומים, שתקנות לפי סעיף 3 ימשיכו לחול. אבל, התקנות הספציפיות האלה, של ציוד בבעלות של חברה תעשייתית וציוד שמשמש בבית מלון, זה פשוט המקור החוקי שלו הוא היה שונה ולא מכוח סעיף 3 לחוק התיאומים. לכן אנחנו מביאים את זה בנפרד. זאת הקלה, זאת הטבה. הנישום יכול לבחור בה. אנחנו הודענו למשרדי רואי החשבון שצריכים להגיש את הדוחות, שזה הועבר לוועדת כספים שימתינו עם הגשת החשבון ושיקחו בחשבון פחת מואץ. 

שגית אפיק:


למה זה עד 2010?

מיכל הנר-דויטש:


כל שנה נבחן. כל שנה היינו מאריכים את זה בשנה. 

שי חרמש:


פחת מואץ זאת פריבילגיה ששמורה בעצם לכל בית מלון ומפעל תעשייתי בכל מקום שהוא?

מיכל הנר-דויטש:

חברה תעשייתית כן. 

למה הבאנו את זה עד 2010? כי בסוף כל שנה – נניח, ב-2009 כבר יש אליכם בדרך את חקיקת סוף שנה, שאנחנו רוצים להאריך. לא היינו באים אליכם עד סוף שנת 2009 ושבוע הבא עם עד תוך 2010 ולכן אנחנו מבקשים לתת ודאות, לקבוע את הפחת המואץ הזה מ-1.1.2008 ועד 31.12.2010.

שי חרמש:


מיכל, אם כבר אז כבר. למה 2010?

מיכל הנר-דויטש:


הנושא של פוחת מואץ ועידוד ומי רוצה עוד, כמו שיש לנו פניות - - - 

שי חרמש:


בואי נגיד כך: אם מישהו משקיע בבית מלון או במפעל תעשייתי, הוא לא מגדל תירס ל-30 יום. הוא משקיע מיליונים בפרויקט לטווח ארוך. אתה אומר לו: עד 2010 אתה מסודר. יקום פה משטר חדש, חלילה הממשלה הזאת תיפול ותקום ממשלה אחרת - - - 

ציון פיניאן:


הדגש הוא על חלילה. 

שי חרמש:


בהשקעות ארוכות טווח, למה שהוועדה לא תבקש מכם טווח של 5 שנים?

מיכל הנר-דויטש:


טווח של 5 שנים להטבה שהיא פחת מואץ כאן ועכשיו, מאבדת את האפקט שלה. היא כבר לא פחת. היא הפכה להיות הפחת הרגיל. אתם זוכרים שעשינו את הפחת המואץ לשנה וחצי? אמרו: אנחנו רוצים כאן ועכשיו השקעות. לא הפכנו את זה להוראה רגילה. 

שי חרמש:


מי שהולך להקים בית מלון, הוא יקים אותו בעוד 3 שנים כי זה הטווח. אם אני אומר לו: גם אם תקים בעוד 3 תהיה לך את ההטבה הזאת, זה אותו תמריץ. אי-אפשר להקים בית מלון מהיום להיום אלא רק במשחקי מונופול. תנו את הטווח הארוך. אדם הולך להשקיע בעוד 3 שנים והוא יודע שזה מובטח לו גם בעוד 3 שנים. הוא צריך לעבור ועדה מקומית, ועדה מחוזית, היתרי בניה - - - 

מיכל הנר-דויטש:


זה ילך לחוק עידוד. 

שי חרמש:


ואם הוא בתל-אביב או בפתח תקווה?

מיכל הנר-דויטש:


אז צריך לבחון איפה המדינה רוצה שיהיו ההשקעות האלה ומה היא רוצה לקדם. 

שי חרמש:


אבל כרגע את נותנת לכולם. 

מיכל הנר-דויטש:


לשנה אחת, כמו כל שנה שאנחנו עושים. 

חזקיה ישראל:

אני מהתאחדות התעשיינים. מדובר בתקנות חשובות שחיכינו להן. היתה תקלה, הובטח שזה יתוקן, זה יתוקן עכשיו ואנחנו מבקשים לאשר.  

שי חרמש:


חזקי, אתה לא בדעתי?

חזקיה ישראל:


אם אפשר היה לעשות את זה גם עד 2015, אני בדעתך. 

אורי אריאל:

למה צריך לחזור לזה כל שנה?

מיכל הנר-דויטש:


כל שנה הממשלה בוחנת, שר האוצר בוחן את הנחיצות, בודק אם אפשר. יש עוד מסלולים, יש את המסלול של חוק עידוד ופחת מואץ גם לבתי מלון. זה לא המסלול היחיד שקיים. 

שי חרמש:


אם הוא טוב היום כדי לעודד השקעות, מה הוא רע בעוד שנתיים וחודש?

ציון פיניאן מ"מ היו"ר:


אפשר לתת ל-2011?

מיכל הנר-דויטש:


אני לא יכולה כרגע. 

שי חרמש:


מה זה ניתן? אתה הריבון, אתה היושב ראש. היא עובדת אצלך. 

מיכל הנר-דויטש:


הוא יכול לאשר או לא לאשר. 

ציון פיניאן מ"מ היו"ר:

אנחנו נעלה את זה להצבעה. מי בעד התקנות?

הצבעה

בעד – רוב

נגד – אין

נמנעים - אין


התקנה אושרה. 


תודה רבה, הישיבה נעולה. 

הישיבה ננעלה בשעה 11:55

